La Llei 12/2009, del 10 de juliol, d'educació, crea l'Agència d'Avaluació i Prospectiva de l'Educació com un ens de dret públic que en la seva activitat instrumental utilitza el dret privat.
El Decret 177/2010, de 23 de novembre, aprova els estatuts de l'Agència d'Avaluació i Prospectiva de l'Educació.
A la disposició addicional tercera es preveu l'inici de les seves activitats a l'entrada en vigor de la norma i un termini de tres mesos per a la constitució del Consell Rector.
La disposició transitòria primera del mateix Decret disposa que el primer contracte programa per al desenvolupament de l'activitat de l'Agència ha de fer referència als exercicis pressupostaris 2012 a 2016 i, fins que aquest no s'aprovi, l'Agència ha de funcionar amb un pla inicial proposat per la Presidència i Direcció de l'Agència en la primera reunió del Consell Rector i notificar-lo al departament competent en matèria d'educació no universitària.
La disposició transitòria tercera del Decret 32/2011, de 4 de gener, d'estructuració del Departament d'Ensenyament, preveu que mentre no entri en funcionament l'Agència d'Avaluació i Prospectiva de l'Educació, el Consell Superior d'Avaluació del Sistema Educatiu mantindrà l'estructura i funcions previstes al Decret 269/2007, d'11 de desembre.
Mitjançant el Decret 109/2011, d'11 de gener, s'estableixen els criteris d'aplicació de la pròrroga dels pressupostos de la Generalitat de Catalunya per al 2010 mentre no siguin vigents els de 2011.
Entre d'altres mesures, segons l'esmentat Decret, durant el període de pròrroga no es tramitaran despeses dels capítols 6,7 i 8 i, pel que fa als compromisos pluriennals amb anualitat per al 2011 i expedients de despesa anticipada, ordena als departaments efectuar-ne una revisió exhaustiva i proposar la supressió o ajornament de tots els que no siguin estrictament imprescindibles i, en particular, dels que encara no han comportat cap compromís jurídicament vinculant, a més d'altres mesures específiques en matèria de personal.
En conseqüència, atès l'actual context pressupostari i financer i per tal de donar compliment al Decret 109/2011, d'11 de gener, pel qual s'estableixen els criteris d'aplicació de la pròrroga dels pressupostos de la Generalitat de Catalunya per al 2010 mentre no siguin vigents els de 2011, és necessari suspendre temporalment l'inici de les activitats de l'Agència d'Avaluació i Prospectiva de l'Educació fins que les disponibilitats pressupostàries permetin la seva posada en funcionament.
Per tot això, a proposta de la consellera d'Ensenyament, i d'acord amb el Govern,
Se suspèn temporalment, fins que les disponibilitats pressupostàries ho permetin, l'activitat de l'Agència d'Avaluació i Prospectiva de l'Educació i la constitució del seu Consell Rector.
L'adscripció a l'Agència d'Avaluació i Prospectiva de l'Educació del personal funcionari que presta serveis al Consell Superior d'Avaluació del Sistema Educatiu, prevista a la disposició addicional primera del Decret 177/2010, de 23 de novembre, se suspèn fins que es reprengui l'activitat de l'Agència.
El còmput dels terminis previstos a la disposició addicional quarta del Decret 177/2010, de 23 de novembre, es tornarà a iniciar en el moment en què es reprengui l'activitat de l'Agència d'Avaluació i Prospectiva de l'Educació.